Més de 300 persones visiten Les Sitges en el primer cap de setmana d’obertura al públic
2025-07-24

Una agradable sorpresa esperava a tots els passejants que, dissabte passat, circulaven gaudint de l’assolellat matí pel Passeig de Concepción Arenal. La porta d’accés als passadissos subterranis de Les Sitges romania oberta amb un gran cartell que anunciava l’inici de les visites guiades a l’emblemàtic conjunt arquitectònic de Burjassot, des d’aqueix mateix dia. I la resposta ciutadana a aquesta iniciativa de l’Institut Municipal de Cultura i Joventut de Burjassot no pogué ser millor. Durant el dissabte 18 i el diumenge 19 d’abril, primers dos dies de visites, un total de 303 persones visitaren la joia patrimonial de Burjassot, responent amb entusiasme i gratitud a aquest projecte de divulgació del monument.

Des d’ara, i durant els pròxims mesos, les visites a Les Sitges, són gratuïtes. Una gratuïtat que ve motivada per la formalització d’un conveni de col·laboració amb la Diputació de València, el qual permetrà realitzar aquesta campanya de divulgació, a fi que el màxim nombre de persones possible puga accedir i conéixer aquest símbol de la ciutat.

Pel que fa a la jornada del dissabte 18 d’abril, visitaren Les Sitges un total de 106 persones. A més, altres 70 persones van ser informades d’aquesta campanya en el lloc informatiu que, durant tota la jornada, estigué muntat, en l’accés de Concepción Arenal. Durant aqueixa primera jornada, es realitzaren cinc visites guiades, sent les més nombroses en públic les de les 13 h i les de les 19 h.

La jornada del diumenge encara anà millor. Visitaren Les Sitges un total de 197 persones, de les quals 81 ho van fer amb visita guiada i la resta, amb visita lliure. Encara que durant aquestes dues primeres jornades, la majoria de visitants eren de Burjassot, també va haver-hi gent de la capital, València, que es va acostar, expressament, per a realitzar una visita guiada. Fins i tot un matrimoni francés va arribar a les 9:15 h, molt interessat a realitzar la primera visita guiada del matí del diumenge.

El recorregut de les visites guiades inclou l’entrada a la zona subterrània del monument per passejar per les sis sitges comunicades i visitables, visionat d’audiovisuals explicatius, visita a l’exposició “Les Sitges de Burjassot”, elaborada per la Universitat Politècnica de València, accés a l’antiga Escola d’Arts i Oficis de València, a l’origen, magatzems per guardar el cereal, visita a la balconada subterrània que ofereix la Sitja núm. 1 i eixida al pati exterior on es gaudeix de la panoràmica del monument, l’esplanada amb els “pilons”, les tapes de les 41 sitges visibles, els Embarronats, l’Ermita de Sant Roc, el pou i la creu central.

Els tècnics de l’IMCJB que estigueren a càrrec d’aquest primer cap de setmana de visites han destacat la gran expectació que ha despertat aquesta iniciativa entre la ciutadania. Unes impressions que s’arrepleguen, tant de la quantitat de persones que s’acostaren per informar-se, com dels comentaris positius que realitzaven els ciutadans després de realitzar la visita. Molts d’ells entraven, per primera vegada, al cor de Les Sitges.